১৯৮১-৮২ ইংল্যান্ড ক্রিকেট দলের শ্রীলঙ্কা সফর
ইংল্যান্ড ক্রিকেট দল পূর্ব-নির্ধারিত সময়সূচী মোতাবেক ফেব্রুয়ারি, ১৯৮২ সালে শ্রীলঙ্কা গমন করে। এ সফরে দুইটি একদিনের আন্তর্জাতিক ও একটি টেস্ট খেলা অন্তর্ভুক্ত ছিল। ঐ বছরের পূর্বে শ্রীলঙ্কা দল টেস্ট খেলার মর্যাদা পায়। এটিই তাদের প্রথম টেস্ট খেলায় অংশগ্রহণ ছিল। এ উপলক্ষ্যে শ্রীলঙ্কায় ব্যাপক উৎসাহ উদ্দীপনার সৃষ্টি হয়। স্মারকসূচক স্ট্যাম্প ও মুদ্রা প্রকাশ করা হয়। ইংল্যান্ড প্রথম ওডিআইয়ে জয়লাভ করে ও দ্বিতীয় খেলায় স্বাগতিক দল জয় পেলে শ্রীলঙ্কাবাসী আনন্দের জোয়ারে মেতে উঠে। এছাড়াও শ্রীলঙ্কা দল একমাত্র টেস্টে বেশ ভালো খেলে। কিন্তু, চূড়ান্ত দিনে ব্যাটিং মেরুদণ্ড ভেঙে পড়লে সফরকারী ইংরেজ দল ৭ উইকেট জয় তুলে নেয়।